**Žralok veľkozubý** (ľudovo **megalodon**; lat. *Otodus megalodon*, synonymá: *Megaselachus megalodon*, *Carcharocles megalodon*, *Carcharodon megalodon*; slovo megalodon je z gréckeho megas = "veľký" + odous = "zub") je vymretý druh žraloka z čeľade Otodontidae resp. podľa starších názorov Lamnidae.

Bol to obrovský prehistorický žralok žijúci pravdepodobne pred 20/15,9 – 2,6 miliónmi rokov a bol najväčším predátorom svojich čias. Je to najväčší zdokumentovaný druh žraloka. Fosílne nálezy ukazujú, že sa živil veľkými zvieratami, medzi ktoré patrili aj veľryby, ktoré vtedy žili.

Na Slovensku sa našli zuby tohto žraloka v oblasti Novohradu, kde sa pred 20 až 15 miliónmi rokov nachádzalo plytké subtropické more Paratéthys.

Údajný súčasný výskyt
---------------------

Objavujú sa aj ojedinelé názory, že tento žralok môže stále žiť aj v súčasnosti niekde v hlbokých vodách. Na podporu tejto hypotézy sa uvádzajú príklady ako latiméria divná ktorá mala byť vyhynutá. Vedci ale s týmito názormi nesúhlasia.

Taxonómia
---------

Švajčiarsky prírodovedec Louis Agassiz dal tomuto žralokovi v roku 1835 vo svojej vedeckej práci nazvanej „Recherches sur les poissons fossiles" (Výskumy fosílnych rýb) vedecké meno *Carcharodon megalodon*. Svoju prácu dokončil a skompletizoval v roku 1843. 

Názory na zaradenie tohto žraloka sú stále (stav 2018) sporné. Podľa názorov na začiatku 21. storočia sa tento žralok zaraďuje:

* zriedkavo: (tak ako pôvodne) ako jeden z druhov rodu *Carcharodon* z čeľade Lamnidae (pozri napr. Nelson: Fishes of the World, 2006), alebo
* ako jeden z druhov rodu *Carcharocles* z čeľade Otodontidae , alebo
* ako jeden z druhov rodu *Otodus* z čeľade Otodontidae (a v rámci neho prípadne do podrodu Megaselachus)
* ako jeden z druhov rodu *Megaselachus* z čeľade Otodontidae

Anatómia
--------

Žralok veľkozubý je známy hlavne zo zachovaných fosílnych zubov a pár fosílnych stavcov. Podobne ako u ostatných žralokov bola kostra žraloka veľkozubého zložená z chrupavky a nie kostí. Zuby žraloka veľkozubého sú v mnohom podobné zubom žraloka modrého, ale sú oveľa väčšie a mohli dorásť do dĺžky aj viac ako 18 cm. Čeľusť mohla mať rozpon 2,7 až 3,4 m.

Extrapoláciou z tvaru a veľkosti zubov žraloka veľkozubého a porovnaním s dnešným žralokom získame obraz o tom, ako mohol vyzerať. Experti najčastejšie používajú ako model na rekonštrukciu tohto gigantického žraloka žraloka modrého.

Celý model kostry žraloka veľkozubého je vystavený v Calvert Marine múzeu na Šalamúnových ostrovoch v Marylande.

### Odhad rozmerov

Veľkost žraloka veľkozubého v porovnaní so žralokom veľrybím, žralokom modrým a človekom
Odhad rozmerov žraloka veľkozubého je veľmi kontroverzná téma. V roku 1996 sa traja experti na žralokov M. D. Gottfried, Leonard Compagno a S.C. Bowman pokúsili vyriešiť túto záležitosť vyvinutím špeciálnej metódy na určenie veľkosti žralokov (vrátane žraloka veľkozubého) s veľmi veľkou presnosťou. Použitím tejto metódy bola odhadnutá dĺžka žraloka veľkozubého na 14,7 m s hmotnosťou väčšou ako 35 ton. Ale tento výpočet bol určený na základe zuba dĺžky 168 mm, ktorý bol v tom čase najdlhší známy zub. Odvtedy sa ale našli aj zuby, ktoré boli väčšie, a tak rozmery žraloka veľkozubého by mohli byť väčšie ako 16 m. Veľmi stará rekonštrukcia žraloka na základe veľkosti čeľuste, ktorú vyvinul profesor Bashford Dean v roku 1909, predpokladala rozmer žraloka veľkozubého až 25 m. Táto metóda sa však v súčasnosti považuje za nepresnú.

Iný zdroj uvádza dĺžku 16 až 18 m.

Boli vyvinuté aj ďalšie metódy na určenie veľkosti žralokov, ale metóda Gottfrieda a jeho kolegov je v súčasnosti považovaná za najlepšiu a najpresnejšiu.[chýba zdroj]

Referencie
----------

1. 1 2  Facebookové stránky Stredoslovenského múzea, 10. apríl 2020
2. 1 2 3  BRADFORD, Alina; CONTRIBUTOR, Live Science. *Facts About Megalodon: The Long-Gone Shark* [online]. livescience.com, August 16, 2018 11:12pm ET, [cit. 2018-09-26]. Dostupné online.
3. 1 2  DAVIS, Josh. *Megalodon: the truth about the largest shark that ever lived* [online]. nhm.ac.uk, [cit. 2019-02-13]. Dostupné online.
4. ↑   *Recherches sur les poissons fossiles ...* [online]. archive.org, 1833, [cit. 2018-09-26]. Dostupné online.
5. 1 2  Victor J. Perez, Stephen J. Godfrey, Bretton W. Kent, Robert E. Weems & John R. Nance (2018) The transition between Carcharocles chubutensis and Carcharocles megalodon (Otodontidae, Chondrichthyes): lateral cusplet loss through time, Journal of Vertebrate Paleontology, 38:6, DOI: 10.1080/02724634.2018.1546732
6. 1 2  Boessenecker RW, Ehret DJ, Long DJ, Churchill M, Martin E, Boessenecker SJ. 2019. The Early Pliocene extinction of the mega-toothed shark Otodus megalodon: a view from the eastern North Pacific. PeerJ 7:e6088
7. ↑  Kenshu Shimada, Richard E. Chandler, Otto Lok Tao Lam, Takeshi Tanaka und David J. Ward: A new elusive otodontid shark (Lamniformes: Otodontidae) from the lower Miocene, and comments on the taxonomy of otodontid genera, including the ‘megatoothed’ clade. In: Historical Biology. Band 29 (5), 2017, S. 704–714, doi:10.1080/08912963.2016.1236795
8. ↑  Zhelezko V, Kozlov V: Elasmobranchii and Paleogene biostratigraphy of Transurals and Central Asia. Materials on stratigraphy palaeontology of the Urals. In: Ekkaterinburg: Russian Academy of Sciences Urals Branch Uralian Regional Interdepartment Stratigraphical Commission. Band 3, 1999, S. 324.
9. ↑  BRUNER, John Clay. *The "Megatooth" shark, Carcharodon megalodon "Rough toothed, huge toothed* [online]. researchgate.net, 1996-01-01, [cit. 2018-09-26]. Dostupné online.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Žralok veľkozubý**
* Spolupracuj na Wikidruhoch Wikidruhy ponúkajú informácie na tému **Žralok veľkozubý**